
           REPUBLIKA HRVATSKA

VUKOVARSKO-SRIJEMSKA ŽUPANIJA

            OPĆINA BOGDANOVCI

               OPĆINSKO VIJEĆE
                        
KLASA: 024-01/22-02/

URBROJ: 2196-8-01/01-22-

Bogdanovci, 14.06.2022. godine
Na temelju članaka 9., 9a, 14 i 41. Zakona o ugostiteljskoj djelatnosti („Narodne novine“ broj 85/15, 121/16, 99/18, 25/19, 98/19, 32/20, 42/20, 126/21) i temeljem članka  29. Statuta Općine Bogdanovci ("Službeni vjesnik" Vukovarsko-srijemske županije, broj  4/21), Općinsko vijeće na 13. sjednici održanoj dana 14.06.2022. godine  d o n o s i :
ODLUKU

o ugostiteljskoj djelatnosti
Članak 1.

          Ovom Odlukom propisuje se radno vrijeme ugostiteljskih objekata, mjerila za utvrđivanje ranijeg završetka radnog vremena, produljenje radnog vremena, ovlasti stožera civilne zaštite u posebnim okolnostima, određivanje lokacije izvan naseljenih područja naselja te prostori na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama.
Članak 2.

          Ugostiteljski objekti s obzirom na vrstu ugostiteljskih usluga koje pružaju razvrstavaju se u skupine:

1. Hoteli

2. Kampovi

3. Ostali ugostiteljski objekti za smještaj

4. Restorani

5. Barovi

6. Catering objekti

7. Objekti jednostavnih usluga

Članak 3.

          Ugostiteljski objekti iz skupina »Hoteli«, »Kampovi« i »Ostali ugostiteljski objekti za smještaj« obvezno rade od 0.00 do 24.00 sata svaki dan, a ostali ugostiteljski objekti mogu raditi:

1. iz skupina „Restorani“ i „Barovi“ od 6.00 do 24.00 sata

2. iz skupine „Barovi“ koji ispunjavaju uvjete za rad noću sukladno posebnim propisima od 21.00 do 6.00 sati, samo u zatvorenim prostorima

3. iz skupine „Restorani“ i „Barovi“ koji se nalaze izvan naseljenih područja naselja od 0.00 do 24.00 sata

4. u zračnim lukama, željezničkim kolodvorima, autobusnim kolodvorima i slično, u radnom vremenu objekta u kojem se nalaze.

5. ugostiteljski objekti iz skupine „Catering objekti“ i „Objekti jednostavnih usluga“ mogu raditi od 06.00 do 24.00 sata.
Članak 4.

          Propisano radno vrijeme ugostiteljskih objekata iz članka 3. točke 2. produžava se petkom na subotu, subotom na  nedjelju i na dan blagdana i neradnih dana u Republici Hrvatskoj za 2 sata, tako da završava u 02.00 sata uz uvjete pridržavanja svih propisanih mjera kako ne bi došlo do remećenja javnog reda i mira u ugostiteljskom objektu i oko objekta te ispunjavanja posebnih uvjeta iz Zakona o zaštiti od buke („Narodne novine“ broj 30/09, 55/13, 153/13, 41/16, 114/18, 14/21) i Pravilnika o najvišim dopuštenim razinama buke s obzirom na vrstu izvora buke, vrijeme i mjesto nastanka („Narodne novine“ broj 143/21).
Članak 5.

          Radno vrijeme prostora za usluživanje na otvorenom ugostiteljskih objekata jednako je radnom vremenu ugostiteljskih objekata koji uslužuju na otvorenom određeno Zakonom i ovom Odlukom, uz pridržavanje svih ostalih propisa vezanih za remećenje javnog reda i mira te zaštite od buke, odnosno drugih vezanih važećih propisa.
          Zabranjuje se svako korištenje tehničkih uređaja za ozvučenje i izvođenje žive glazbe na otvorenom prostoru uz ugostiteljske objekte u vremenu od 24.00 do 8.00 sati, ovisno o radnom vremenu predviđenom ovom Odlukom.


Od zabrane i stavka 1. ovog članka izuzimaju se oni ugostiteljski objekti koji se nalaze izvan naseljenih područja naselja.


Općinski načelnik iznimno može odobriti korištenje uređaja za ozvučenje i izvođenje žive glazbe izvan vremena određenog stavkom 1. ovog članka, za vrijeme mjesnih, turističkih, kulturnih i sličnih manifestacija na mjestu gdje se iste održavaju.
Članak 6.

          Općinski načelnik može za ugostiteljske objekte iz članka 3. točke 2 ove Odluke za vrijeme održavanja manifestacija, sportskih događaja, glazbenih festivala i slično, odlukom odrediti drugačije radno vrijeme.

Članak 7.

          Općinski načelnik može rješenjem za ugostiteljske objekte iz članka 3. točke 1. ove Odluke odrediti drugačije radno vrijeme radi organiziranja prigodnih proslava (dočeka Nove godine, svadbi, različitih zabava i događanja) pod uvjetom da za ugostitelja koji posluje u navedenom objektu nije donesena mjera ranijeg završetka radnog vremena, odnosno da nije pokrenut postupak za skraćenje radnog vremena, i to uz obvezu ugostitelja da zatraži isto pisanom zamolbom minimalno 3 (tri) dana prije događanja.
          Općinski načelnik donosi rješenje iz stavka 1. ovog članka uz uvjet da je ugostitelj - podnositelj zahtjeva uredno podmirio sve svoje obveze prema Općini Bogdanovci o čemu dokaz po podnesenom zahtjevu pribavlja u Jedinstvenom upravnom odjelu Općine Bogdanovci.

Članak 8.

Općinski načelnik može po službenoj dužnosti, na prijedlog Jedinstvenog upravnog odjela općine Bogdanovci, za pojedine ugostiteljske objekte rješenjem odrediti najduže 2 (dva) sata raniji završetak radnog vremena od onog propisanog ovom Odlukom, ako se u provedenom postupku utvrdi da je ispunjen jedan od uvjeta.

1. Ako je u proteklih 12 mjeseci iz izvješća Policijske uprave o uredovanju u objektu vidljivo da se ugostiteljski objekt ne pridržava propisanog radnog vremena.

2. Ako je u proteklih 12 mjeseci iz izvješće policijske uprave o uredovanju u objektu ili prilikom dolaska ili odlaska gostiju iz objekta utvrđena, u dva navrata, odgovornost vlasnika objekta za remećenje javnog reda i mira.
3. Ako je u proteklih 12 mjeseci iz izvješće Policijske uprave o uredovanju u objektu utvrđeno da je u ugostiteljskom objektu usluženo, odnosno dopušteno konzumiranje alkoholnih pića, drugih pića i/ili napitaka koji sadržavaju alkohol osobama mlađim od 18 godina.
4. Ako je nalazom buke utvrđeno prekoračenje granica buke utvrđene Zakonom o zaštiti od buke.

          Ako nastupi neka od navedenih okolnosti, općinski načelnik će rješenjem utvrditi rok trajanja mjere ranijeg završetka ugostiteljskog objekta koji ne može biti kraći od 3 (tri) ni duži od 12 (dvanaest) mjeseci, te odrediti početak i završetak tog roka.

Članak 9.

          Radno vrijeme objekata na obiteljskom poljoprivrednim gospodarstvu unutar kojeg se mogu pružati ugostiteljske usluge može biti od 7.00 do 24.00 sata.
          Obiteljsko poljoprivredno gospodarstvo dužno je na ulazu u objekt u kojem pruža ugostiteljske usluge vidno istaknuti obavijest o radnom vremenu, koje mora biti određeno unutar radnog vremena određenog stavkom 1. ovog članka, radnim, odnosno neradnim danima i pridržavati se istaknutog radnog vremena.

          Iznimno, obiteljsko poljoprivredno gospodarstvo može na ulazu u objekt istaknuti obavijest da posluje i uz prethodni dogovor, odnosno samo uz prethodni dogovor i/ili na poziv, u kojem slučaju istaknuta obavijest mora sadržavati i podatke o kontaktu.

Članak 10.

          Stožer civilne zaštite Republike Hrvatske može odlukom privremeno urediti ili zabraniti rad svih ili pojedinih skupina i/ili vrsta ugostiteljskih objekata ili ograničiti radno vrijeme pojedinih ili svih skupina i/ili vrsta ugostiteljskih objekata propisanih člankom 3. ove Odluke te pružatelja ugostiteljskih usluga na cijelom ili pojedinom području Općine Bogdanovci, u uvjetima posebnih okolnosti.

          „Posebne okolnosti“ podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

          Za vrijeme važenja odluke Stožera civilne zaštite Republike Hrvatske iz stavka 1. ovoga članka na ugostiteljske objekte koji su obuhvaćeni tom odlukom ne primjenjuju se odredbe članka 3. ove Odluke.
Članak 11.

          Prostori na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama mogu biti u centrima naselja, nogometnim stadionima, izletištima te na drugim prigodnim i uobičajenim mjestima za obilježivanje manifestacija po naseljima.
          Komunalni redar Općine Bogdanovci se ovlašćuje za provođenje reda na prostorima iz stavka 1. ovog članka Odluke.
Članak 12.

          Vlasnici ugostiteljskih objekata dužni su raspored radnog vremena uskladiti s odredbama ove Odluke u roku od 15 dana od njezina stupanja na snagu.
Članak 13.

Upravni nadzor nad primjenom ove Odluke obavlja ministarstvo nadležno za turizam.


Inspekcijski nadzor nad provedbom ove Odluke te pojedinačnih akata, uvjeta i načina rada nadziranih pravnih i fizičkih osoba provode nadležni turistički inspektori sukladno Zakonu o ugostiteljskoj djelatnosti.


Nadzor nad zabranom usluživanja, odnosno dopuštanja konzumiranja alkoholnih pića, drugih pića i/ili napitaka koji sadržavaju alkohol osobama mlađim od 18 godina, provode i policijski službenici ministarstva nadležnog za unutarnje poslove.


U obavljanju nadzora iz stavka 3. ovoga članka, policijski službenici ovlašteni su protiv prekršitelja podnijeti optužni prijedlog ili izdati prekršajni nalog ili naplatiti novčanu kaznu na mjestu izvršenja prekršaja.


Ovlašćuje se komunalni redar Općine Bogdanovci da nadležnoj inspekciji i Policijskoj upravi Vukovarsko - srijemskoj podnosi prijave protiv pravnih i fizičkih osoba, vlasnika ugostiteljskih objekata, koji se ne pridržavaju odredbi ove Odluke.
          Za povredu odredaba ove Odluke primjenjuju se prekršajne odredbe glave VIII. Zakona o ugostiteljskoj djelatnosti.
Članak 14.

          Danom stupanja na snagu ove Odluke prestaje važiti Odluka o ugostiteljskoj djelatnosti, KLASA: 330-01/08-04/01 , URBROJ: 2196/03-08-04 od 29.05.2008. godine i Odluka o izmjeni odluke o ugostiteljskoj djelatnosti, KLASA: 330-01/12-04/01 , URBROJ: 2196/03-12-04 od 02.08.2012. godine.
Članak 15.

          Ova odluka stupa na snagu osmog dana od dana objave u „Službenom vjesniku“ Vukovarsko-srijemske županije.

Predsjednik Općinskog vijeća

Općine Bogdanovci

Marijan Gelo, dr.vet,med.

